Broj: 711-I-95-P-298-17/19-04-11

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnice Sandre Vukić, općinske načelnice Općine Vrsi do 15. lipnja 217.g.,** na 24. sjednici, održanoj 12. listopada 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Sandre Vukić, općinske načelnice Općine Vrsi do 15. lipnja 2017.g., povodom okolnosti da je dužnosnica za vrijeme obnašanja dužnosti nezakonito raspolagala novcem Općine Vrsi, nezakonito zapošljavala osobe te onemogućila obavljanje poslova općinskom načelniku koji je od nje preuzeo dužnost općinskog načelnika, neće se pokrenuti, s obzirom da se u predmetnoj prijavi ne navode konkretne okolnosti koje bi se mogle ispitati u smislu povrede odredbi ZSSI-a.**

Obrazloženje

Protiv dužnsnice Sandre Vukić, općinske načelnice Općine Vrsi do 15. lipnja 2017.g., podnesena je 3. srpnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-3747-P-298/17-01-2, a povodom koje se vodi predmet P-298/17.

U predmetnoj prijavi u bitnom se navodi kako se, nakon što je aktualni općinski načelnik Općine Vrsi stupio na dužnost, većina djelatnika Općine Vrsi nalazila na godišnjem odmoru, dok su podaci na računalima i spis te dio inventara nedostajali. U prijavi se dalje navodi kako je zapošljavanje službenika u Općini provedeno nezakonito te da zaposlene osobe nisu imale kvalifikacija, kao i da su zaposlene na temelju Pravilnika koji nije u skladu s važećom Uredbom o klasifikaciji radnih mjesta u lokalnoj i područnoj (regionalnoj) samoupravi. Također, u prijavi se navodi i kako je dužnosnica Sandra Vukić donosila odluke o donacijama novčanih sredstava i par dana prije samih izbora te da po stupanju na dužnost novog općinskog načelnika na računu Općine Vrsi nije bilo dostatno sredstava ni za troškove zaspolenih prouzrokovano izvršavanjem uplata nakon raspisivanja izbora.

U prilogu prijave dostavljene su prijave Ministarstvu financija i Ministarstvu uprave, zajedno s relevantom dokumentacijom, u kojima se navode predmetne okolnosti kao u prijavi Povjerenstvu.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi navedenog Zakona. Uvidom u Registar dužnosnika utvrđeno je da je Sandra Vukić obnašala dužnost općinske načelnice Općine Vrsi od 27. svibnja 2013.g. do 15. lipnja 2017.g. Stoga je i Sandra Vukić, povodom obnašanja navedene dužnosti, dužna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 7. ZSSI-a propisana su pak zabranjena djelovanja dužnosnika.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

U predmetnoj prijavi navode se nepravilnosti u radu bivše općinske načelnice, kao što su nezakonito zapošljavanje, nezakonito financijsko poslovanje, uništavanje podataka i evidencija Općine Vrsi. Povjerenstvo naglašava kako su navedene nepravilnosti opisane općenito, ne navodeći konkretna imena zaposlenika, podatke o donacijama i sl., ali i kako ispitivanje većine prijavljenih nepravilnosti nije u nadležnosti Povjerenstva.

Povjerenstvo je, u svrhu provjere navoda iz zaprimljene prijave te u svrhu postupanja po istoj, dopisom od 31. siječnja 2018.g. od podnositelja prijave zatražilo dopunu prijave s konkretnim podacima u odnosu na okolnost zapošljavanja službenika na neodređeno vrijeme putem javnog natječaja, a koji je prema navodima u prijavi sin osobe s kojim je dužnosnica poslovno vezana na način da se specificira o kojem je službeniku riječ i na kojem radnom mjestu je zaposlen te u čemu se sastoji poslovna povezanost dužnosnice i oca službenika. Podnositelj je pozvan i da dostavi natječajnu dokumentaciju te sve podatke i dokumentaciju iz koje je razvidan poslovni odnos dužnosnice i oca zaposlenog službenika.

Budući da na gore navedeni dopis, koji je podnositelju dostavljen 5. veljače 2018.g., nije odgovoreno, Povjerenstvo je dopisom od 8. svibnja 2017.g. ponovo zatražilo potrebne podatke. Navedeni dopis dostavljen je podnositelju 15. svibnja 2018.g., ali do donošenja predmetne odluke odgovor nije dostavljen.

Slijedom navedenog, Povjerenstvo povodom zaprimljene prijave nije moglo utvrditi okolnosti na temelju kojih bi moglo ocijeniti osnovanost navoda u prijavi da je dužnosnica Sandra Vukić, općinska načelnica Općine Vrsi do 15. lipnja 2017.g., za vrijeme obnašanja dužnosti nezakonito raspolagala novcem Općine Vrsi, nezakonito zapošljavala osobe te onemogućila obavljanje poslova općinskom načelniku koji je od nje preuzeo dužnost općinskog načelnika na način koji bi upućivao na povredu odredbi ZSSI. Stoga je donesena odluka kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Sandra Vukić, elektroničkom dostavom
2. Na znanje prijavitelju, e-mail
3. Objava na internetskoj stranici Povjerenstva
4. Pismohrana